b'\n_START_ARTICLE_\nGod Defend New Zealand\n_START_PARAGRAPH_\nGod Defend New Zealand (\xe2\x80\x9dJumala varjelkoon Uutta-Seelantia\xe2\x80\x9d) on toinen Uuden-Seelannin kansallislauluista. Toinen maan kansallislaulu on Ison-Britannian ja Kansainyhteis\xc3\xb6n kansallislaulu \xe2\x80\x9dGod Save the Queen\xe2\x80\x9d. Vaikka kummankin kansallislaulun status on yht\xc3\xa4l\xc3\xa4inen, \xe2\x80\x9dGod Defend New Zealand\xe2\x80\x9d on Uudessa-Seelannissa yleisesti tunnetumpi.\n_START_SECTION_\nHistoria\n_START_PARAGRAPH_\nLaulun \xe2\x80\x9dGod Defend New Zealand\xe2\x80\x9d sanoitti uusiseelantilainen runoilija Thomas Bracken 1870-luvulla. Runon s\xc3\xa4velt\xc3\xa4miseksi julistettiin 1876 kilpailu, jonka p\xc3\xa4\xc3\xa4palkintona oli kymmenen brittil\xc3\xa4ist\xc3\xa4 guineaa, eli nykyrahassa noin 1\xc2\xa0500 dollaria. Voittajan p\xc3\xa4\xc3\xa4ttiv\xc3\xa4t melbournelaiset muusikot Alberto Zelman, Julius Siede ja Thomas Zeplin. Kilpailun voitti lawrencelainen katolilaisen koulun rehtori John Joseph Woods. Laulun esitti ensimm\xc3\xa4isen kerran Lydia Howarde Burlesque joulup\xc3\xa4iv\xc3\xa4n\xc3\xa4 1876 dunedinil\xc3\xa4isess\xc3\xa4 Queen\xe2\x80\x99s Theatressa. Laulun nuotit julkaistiin helmikuussa 1878. Saman vuoden lokakuussa Thomas Henry Smith julkaisi otagolaisessa sanomalehdess\xc3\xa4 maorinkieliset sanat laululle nimell\xc3\xa4 Aotearoa._NEWLINE_John Woods k\xc3\xa4ytti paljon aikaa laulun tunnetuksi tekemiseen. Sit\xc3\xa4 mainostettiin Uuden-Seelannin kansallislauluna, vaikka sill\xc3\xa4 ei viel\xc3\xa4 ollut virallista asemaa. Woods l\xc3\xa4hetti laulun nuotit eri kouluille, muusikoille ja merkkihenkil\xc3\xb6ille. H\xc3\xa4n sai jopa Richard John Seddonin antamaan kopion kuningatar Viktorialle vuonna 1897. Laulu otettiin hyvin vastaan Uudessa-Seelannissa ja sit\xc3\xa4 alettiin esitt\xc3\xa4\xc3\xa4 t\xc3\xa4rkeiss\xc3\xa4 tilaisuuksissa etenkin Otagossa._NEWLINE_1930-luvulla maan posti- ja telegrafilaitoksen p\xc3\xa4\xc3\xa4insin\xc3\xb6\xc3\xb6ri James McDermott alkoi lobata \xe2\x80\x9dGod Defend New Zealandin\xe2\x80\x9d nostamista viralliseksi kansallislauluksi. Taakseen h\xc3\xa4n sai sis\xc3\xa4ministeri Joseph Heenanin. Maan 100-vuotisjuhlien l\xc3\xa4hestyess\xc3\xa4 vuonna 1938 juhlaneuvosto suositteli hallitukselle laulun k\xc3\xa4ytt\xc3\xb6\xc3\xb6nottoa kansallislauluna. Laulu virallistettiinkin vuonna 1940, ja valtio sai haltuunsa tekij\xc3\xa4noikeudet laulun s\xc3\xa4velm\xc3\xa4\xc3\xa4n ja sanoihin. Laululla ei kuitenkaan ollut viel\xc3\xa4 kansallislaulun asemaa._NEWLINE_Tuki laulun nostamiselle kansallislauluksi nousi urheilun kasvaneen suosion my\xc3\xb6t\xc3\xa4 toisen maailmansodan aikana. \xe2\x80\x9dGod Defend New Zealandia\xe2\x80\x9d laulettiin esimerkiksi Kansainyhteis\xc3\xb6n kisoissa, mutta olympialaisissa sai esitt\xc3\xa4\xc3\xa4 vain virallisen kansallislaulun, joka Uudella-Seelannilla oli edelleen Yhdistyneen kuningaskunnan \xe2\x80\x9dGod Save the Queen\xe2\x80\x9d. Keskustelu asiasta kiihtyi vuoden 1968 olympialaisten j\xc3\xa4lkeen. Vuoden 1972 ja 1976 olympialaisissa \xe2\x80\x9dGod defend New Zealandia\xe2\x80\x9d soitettiin mitalliseremonioissa ja vuonna 1976 parlamentille esitettiin vetoomus laulun aseman kohottamisesta. P\xc3\xa4\xc3\xa4t\xc3\xb6s sen asemasta tehtiin seuraavana vuonna 1977, kun laulusta tehtiin maan toinen kansallislaulu._NEWLINE_Vuonna 1995 syntyi kiista laulun sanojen tekij\xc3\xa4noikeuksista, kun EMI Australia varoitti nelsonilaisen koulun musiikkifestivaalien j\xc3\xa4rjest\xc3\xa4ji\xc3\xa4 siit\xc3\xa4, ett\xc3\xa4 he eiv\xc3\xa4t voineet k\xc3\xa4ytt\xc3\xa4\xc3\xa4 sanojen valokopioita tai harjoitusnauhoja ilman rahallista korvausta. Tekij\xc3\xa4noikeuslautakunta ratkaisi kuitenkin asian p\xc3\xa4\xc3\xa4tt\xc3\xa4m\xc3\xa4ll\xc3\xa4, ett\xc3\xa4 laulun tekij\xc3\xa4noikeudet olivat siirtynet public domainiin jo 1980-luvulla. Toinen kohu nousi, kun maorilaulaja Hinewehi Mohi esitti \xe2\x80\x9dGod Defend New Zealandin\xe2\x80\x9d Rugby World Cupissa ennen All Blacksien ja Englannin v\xc3\xa4list\xc3\xa4 ottelua vuonna 1999. Mohi esitti laulun ensimm\xc3\xa4isen s\xc3\xa4keist\xc3\xb6n vain maorin kielell\xc3\xa4, josta nousi maassa kiihke\xc3\xa4 v\xc3\xa4ittely. Tapahtuman tuloksena ensimm\xc3\xa4isen s\xc3\xa4keist\xc3\xb6n esitt\xc3\xa4minen sek\xc3\xa4 maoriksi ett\xc3\xa4 englanniksi sai yleisen hyv\xc3\xa4ksynn\xc3\xa4n. Tavasta tuli tavallinen etenkin urheiluun liittyviss\xc3\xa4 tapahtumissa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nEri tilaisuuksissa voidaan k\xc3\xa4ytt\xc3\xa4\xc3\xa4 molempia kansallislauluja, mutta niist\xc3\xa4 esitet\xc3\xa4\xc3\xa4n tilanteesta riippuen vain toinen. \xe2\x80\x9dGod Save the Queen\xe2\x80\x9d esitet\xc3\xa4\xc3\xa4n yleens\xc3\xa4 kunigattareen tai kuningasperheeseen sek\xc3\xa4 kenraalikuvern\xc3\xb6\xc3\xb6riin liittyviss\xc3\xa4 tilanteissa. \xe2\x80\x9dGod Defend New Zealandia\xe2\x80\x9d k\xc3\xa4ytet\xc3\xa4\xc3\xa4n, kun halutaan korostaa Uuden-Seelannin identiteetti\xc3\xa4. Molemmat esitet\xc3\xa4\xc3\xa4n esimerkiksi parlamentin avajaisissa ja ANZAC-p\xc3\xa4iv\xc3\xa4n\xc3\xa4. Virallisia ohjeita englannin ja maorinkielisten versioiden esitt\xc3\xa4misest\xc3\xa4 ei ole, ja niiden esitysj\xc3\xa4rjestys voidaan p\xc3\xa4\xc3\xa4tt\xc3\xa4\xc3\xa4 itsen\xc3\xa4isesti. Laulun sanoja ei saa kuitenkaan itse muuttaa.\n_START_SECTION_\nKritiikki\n_START_PARAGRAPH_\n\xe2\x80\x9dGod Defend New Zealand\xe2\x80\x9d on saanut \xe2\x80\x9dGod Save the Queenin\xe2\x80\x9d tavoin osakseen my\xc3\xb6s kritiikki\xc3\xa4. Sen sanoitusta on esimerkiksi syytetty liian tunteileviksi, kuluneiksi, kiihkoileviksi ja h\xc3\xa4pe\xc3\xa4llisiksikin. Osa laulun sanoista ja k\xc3\xa4sitteist\xc3\xa4 on vanhentuneita, kuten esimerkiksi ilmaisut thee, thy ja nation\xe2\x80\x99s van. Jotkut ovat edelleen esitt\xc3\xa4neet, ett\xc3\xa4 laulu on liian vanhentunut 2000-luvulle. T\xc3\xa4m\xc3\xa4 erityisesti siit\xc3\xa4 syyst\xc3\xa4, ett\xc3\xa4 sanoitusta on pidetty liian uskonnollisena. Laulun sanoitukseen on joiltakin tahoilta esitetty muutoksia ja sen muuttaminen on teoriassa mahdollista, mutta ei kovin todenn\xc3\xa4k\xc3\xb6ist\xc3\xa4.'